SAMBIRU 20
Kumbi Wupu Wakulongozga Ugwira Wuli Ntchitu Mazuŵa Nganu?
Mu nyengu ya akutumika, kagulu ka ‘akutumika ndi ŵara ku Yerusalemu’ ateŵetiyanga nge wupu wakulongozga pakupanga vakusankha vakukhumbika m’malu mwa Akhristu akusankhika wosi. (Machitidu 15:2) Yiwu akoliyananga pa vo asankhanga chifukwa alondonga vo malemba ngakamba ndipu azomeranga kulongozgeka ndi mzimu waku Chiuta. (Machitidu 15:25) Nthowa yeniyi ndiyu yigwiriskikiya ntchitu mazuŵa nganu.
Ugwiriskikiya ntchitu ndi Chiuta pakuchita khumbu laki. Abali akusankhika wo ateŵete mu Wupu Wakulongozga, afufuza Mazu Ngaku Chiuta mwakuphwere ndipu aziŵa umampha mo angayendese ntchitu yidu ndipuso mo angamukiya mafumbu ngakukwaskana ndi nkhani za chisopa. Yiwu akumana sabata yeyosi kuti akambiskani mo angawovye abali pacharu chosi chapasi. Nge mo venge mu nyengu ya akutumika, nasiso tipaskika ulongozgi wa m’Bayibolu kuziya m’makalata pamwenga akuwonere madera, vigaŵa kweniso munthowa zinyaki. Ivi vitovya kuti ŵanthu aku Chiuta achitengi vinthu mwakukoliyana. (Machitidu 16:4, 5) Wupu Wakulongozga uwonere vinthu vosi vo vititiwovya kuti tilutirizgi kuja pa ubwezi wakukho ndi Chiuta, uchiska ŵanthu wosi kuti aŵikengi ntchitu yakupharazga Ufumu panthazi kweniso uwonere ntchitu yakuŵika abali pa maudindu.
Ngwakunozgeka kulongozgeka ndi mzimu waku Chiuta. Wupu Wakulongozga ulereska kwaku Yehova, yo Wawusa Chilengedu Chosi ndipuso Yesu, yo ndi Mutu wa mpingu kuti aŵalongozgi. (1 Akorinto 11:3; Aefeso 5:23) Ŵanthu wo ŵe mu Wupu Wakulongozga atijiwona kuti ndiwu cha alongozga ŵanthu aku Chiuta. Yiwu pamoza ndi Akhristu wosi akusankhika “alutirizga kulondo Mwanawambereri kwekosi ko waluta.” (Chivumbuzi 14:4) Abali wo ŵe mu Wupu Wakulongozga, awonga ukongwa asani titiŵarombe pa ntchitu yo agwira.
-
Kumbi mbayani wo ŵenga mu wupu wakulongozga mu nyengu ya akutumika?
-
Kumbi Wupu Wakulongozga mazuŵa nganu usaniya wuli ulongozgi waku Chiuta?
tum_Latn tum_Latn tum_Latn tum_Latn tum_Latn unk tum_Latn unk tum_Latn